Ülalosutatud CNNi saates on intervjueeritud ka Mihheil Saakašvilit ning vesteldud härrade Stephen Coheni ja Bret Stephensiga. Need lõigud, tundub, võib ka  vaatamata jätta. Härra Saakašvili puhul ei saa aga märkimata jätta seda, et paistab omamoodi Putinit tegevat. Ettevalmistamisel on nimelt konstitutsiooniparandused, mis Gruusia peaministri võimupiire presidendi omade arvel oluliselt kasvatavad. Parandused jõustuksid Saakašvili ametiaja lõpul. Seadus ei luba tal kolmandat korda presidendiametisse asuda, seega võib oodata, et 2013. aastal võtab Saakašvili sisse valitsusjuhi reformitud ametiposti.